Arena-budget skrider med 20 mio. kr.

Udgifterne til arena-byggeriet i Næstved er løbet løbsk. Et halvt år efter byggestarten er byggeriet steget med 30 procent, og den pressede halbestyrelse går nu til Næstved Kommune. Projektet er steget med 20 millioner kroner, så slutregningen bliver på 90 millioner kroner.

Ny entreprenør koster

Halformand Hans Henrik Knudsen beklager situationen, som blandt andet skyldes, at det har været nødvendigt at skifte entreprenør. Samtidig har en meget presset tidsplan medført store ekstra-omkostninger. Arenaen skal være færdig til verdensmesterskaberne i kvindehåndbold i december.

- Vi har hele tiden været klar over, at budgettet på 70 millioner blev overskredet. Det stod klart, da vi tog første spadestik i august. En merpris på 8-10 millioner var forventeligt, fordi vi måtte skifte entrenør og ændre på projektet. Før juleferien bad jeg om at få et samlet overblik. Det fik jeg for et par uger siden, og det viser en overskridelse på 20 millioner kroner, siger Hans Henrik Knudsen.